text: Flygtningene har to muligheder
  07 september 2015 kl. 16.02
  Hans Roost fra Syd- og Sønderjyllands Politi fortæller, at de omkring 100 flygtninge, der har siddet i et tog i Rødekro det meste af mandagen, har to muligheder her i Danmark.
  Søg asyl eller bliv sendt tilbage. Det er den valgmulighed, som de syriske flygtninge i toget i Rødekro med 100 flygtninge har. Det oplyser Hans Roost, der er linjechef i Syd- og Sønderjyllands Politi til TV SYD.
  - Nu må vi finde ud af at få dem her registreret og finde ud af, om de vil søge asyl i Danmark, eller om de vil søge asyl et andet sted. Og hvis de ikke vil søge asyl i Danmark, så er det at betragte som ulovligt ophold, og så skal de sagsbehandles derefter, siger Hans Roost til TV SYD.
  Ønsker de ikke asyl i Danmark, så skal flygtningene sagsbehandles grundigt. Herefter kommer der en resolution, når sagen er forelagt for Udlændingestyrelsen, som formentlig giver flygtningene en udvisning fra Danmark og indrejseforbud, oplyser Hans Roost. Dermed vil de formentligt blive sendt tilbage til Tyskland.
  Du kan her høre Hans Roost fortælle, hvilke muligheder flygtningene i toget i Rødekro har (Varighed: 00:59 min.).
  